

**REPUBLIKA HRVATSKA**

**GRAD ZAGREB**

**GRADSKI URED ZA PROSTORNO UREĐENJE,**

**IZGRADNJU GRADA, GRADITELJSTVO,**

**KOMUNALNE POSLOVE I PROMET**

**Sektor za komunalno i prometno redarstvo**

**Odjel za komunalno redarstvo**

**Zagreb, Sigetje 2**

KLASA: UP/I-363-04/21-16/44

URBROJ: 251-13-81-3/017-21-6

Zagreb, 13.7.2021.

Komunalni redar Gradskog ureda za prostorno uređenje, izgradnju Grada, graditeljstvo, komunalne poslove i promet, Sektora za komunalno i prometno redarstvo, Odjela komunalnog redarstva, rješavajući po službenoj dužnosti u predmetu uklanjanje ruševine zgrade na k.č.br. 7703, k.o. Dubrava, u Zagrebu, Dubrava 164, suvlasništvo Linić Josipa, čije je prebivalište nepoznato, Šepić Josipa, čije je prebivalište nepoznato, Marki Zefa, Aleja Lipa 33, Zagreb, Marki Nikole, Aleja Lipa 33, Zagreb, Marki Filipa, Aleja Lipa 33, Zagreb i Nadbiskupskog Ordinarijata, S. V. Čiće 2, Rijeka, temeljem članka 34. stavka 1. Zakona o općem upravnom postupku (Narodne novine 47/09), po službenoj dužnosti donosi

**ZAKLJUČAK**

**1.** Suvlasnicima Šepić Josipu i Linić Josipu čija su prebivališta nepoznata, određuje se odvjetnica Almasa Filipović, Zagreb, Vodnikova 19, za privremenog zastupnika.

**2.** Privremeni zastupnik zastupat će suvlasnike Šepić Josipa i Linić Josipa u postupku uklanjanja ruševine zgrade na k.č.br. 7703, k.o. Dubrava, u Zagrebu, Dubrava 164, dok se suvlasnici ili osobe ovlaštene za njihovo zastupanje ne pojavi u postupku, odnosno dok suvlasnik u pisanom obliku odredi osobu ovlaštenu za zastupanje.

**3.** Protiv ovog zaključka nije dopuštena žalba.

**Obrazloženje**

Komunalni redar očevidom dana 27.2.2021. godine, u 14,05 sati, utvrdio je da se na k.č.br. 7703, k.o. Dubrava, u Zagrebu, Dubrava 164, nalazi ruševina zgrade, prizemnica površine cca 160 m2, oštećenih zidova izgrađenih od cigle, oštećenog pokrova i krovne konstrukcije.

Zgrada je zbog oštećenja i nedostatka pojedinih dijelova izgubila svoja svojstva zbog čega nije prikladna za uporabu sukladno svojoj namjeni.

Uvidom u Registar kulturnih dobara Republike Hrvatske utvrđeno je da zgrada nije upisana u Registar kulturnih dobara Republike Hrvatske, odnosno da se ne nalazi u kulturno-povijesnoj cjelini upisanoj u taj Registar niti se ne nalazi na arheološkom nalazištu.

 Uvidom u ZK uložak broj: 1219, k.o. Granešina, utvrđeno je da su suvlasnici zemljišta na kome se zgrada nalazi

Linić Josip (Josip), St. Jekića. 6, Pazin,

Šepić Josip, Gornji Kosinji, Gospić,

Marki Zef, Aleja Lipa 33, Zagreb,

Marki Nikola, Aleja Lipa 33, Zagreb,

Marki Filip, Aleja Lipa 33, Zagreb i

Nadbiskupski Ordinarijat, S. V. Čiće Br. 2, Rijeka.

Dana 25.3.2021. godine sastavljen je zapisnik sa Marki Nikolom, Aleja Lipa 33, Zagreb i Marki Kristijanom, Širinečka ulica 23, Zagreb, punomoćnikom Zefa Markia, koji su na zapisnik izjavili da se slažu da se radi o ruševini zgrade i da nije potrebno vještačenje stručne osobe, da je namjena zgrade bila stambena te da se ne koristi više od pet godina, te da mole rok od jedne godine za uklanjanje zgrade.

Na zahtjev ovog ureda MINISTARSTVO UNUTARNJIH POSLOVA dostavilo je dopis KLASA: 220-01/21-02/221 od 6. travnja 2021. godine, iz kojeg nije moguće utvrditi prebivalište suvlasnika Josipa Linića.

Također se ne može utvrditi prebivalište suvlasnika Šepić Josipa, budući je adresa u ZK ulošku nepotpuna.

Dana 23.4.2021. godine, sastavljen je zapisnik sa odvjetnicom Almasom Filipović, Zagreb, Vodnikova 19, koja je na zapisnik izjavila da je suglasna da je se odredi za privremenog zastupnika suvlasnicima Šepić Josipu i Linić Josipu čija su prebivališta nepoznata.

Odredbom članka 52. stavka 1. Zakona o građevinskoj inspekciji propisano je da u provedbi nadzora komunalni redar rješenjem naređuje vlasniku zemljišta, odnosno nositelju prava građenja uklanjanje ruševine zgrade.

Odredbom članka 34. stavka 1. Zakona o općem upravnom postupku (Narodne novine 47/09), propisano je kad postupovno nesposobna stranka nema zakonskog zastupnika ili se neka radnja u postupku treba hitno poduzeti protiv osobe koje prebivalište, boravište ili sjedište nije poznato, a koja nema opunomoćenika, takvoj stranci službena će osoba zaključkom odrediti privremenog zastupnika.

Odredbom članka 162. Zakona o općem upravnom postupku propisano je da svjedoci, vještaci, prevoditelji, tumači i privremeni zastupnici imaju pravo na nagradu, odnosno naknadu stvarnih troškova nastalih u vezi s postupkom, da je službena osoba dužna osobe koje imaju pravo na naknadu troškova na to upozoriti, da se o iznosu nagrade, odnosno naknade troškova odlučuje rješenjem, u skladu s propisima, a ako takvih nema, prema stvarno nastalim i dokumentiranim troškovima, da su vještaci, prevoditelji i tumači dužni podnijeti zahtjev za naknadu troškova odnosno nagradu ili naknadu u roku od 30 dana od dana poduzimanja tražene radnje, s priloženim troškovnikom. Kad zahtjev nije podnesen u propisanom roku ili nije dokumentiran, a službena je osoba upozorila podnositelja zahtjeva na posljedice tog propuštanja, podnositelj zahtjeva gubi to pravo.

Budući nije poznato prebivalište suvlasnika Šepić Josipa niti Linić Josipa, a radi se o ruševini zgrade koju je potrebno hitno ukloniti, sukladno članku 34. stavku 3. Zakona o općem upravnom postupku, riješeno je kao u izreci ovog zaključka.

**UPUTA O PRAVNOM LIJEKU:**

Protiv ovog zaključka nije dopuštena posebna žalba, već se prema članku 77. stavku 5. Zakona o općem upravnom postupku, može pobijati žalbom protiv rješenja donesenog u upravnoj stvari koja je predmet postupka.

KOMUNALNI REDAR

 **Robertino Vučković, ing. el.**

DOSTAVITI:

1.Odvjetnica Almasa Filipović, Zagreb, Vodnikova 19,

2.na oglasnu ploču,

3.u spis.